RBF ครึ่งหลังสดใส! มั่นใจรายได้ปี 64 โตเข้าเป้า 12% รับออเดอร์สินค้าพุ่ง
RBF ครึ่งหลังสดใส! มั่นใจรายได้ปี 64 โตเข้าเป้า 12% รับยอดออเดอร์สั่งซื้อส่วนประกอบอาหาร-เครื่องดื่มพุ่ง พร้อมลุยธุรกิจกัญชงเต็มสูบ หวังส่งผลิตภัณฑ์สารสกัดกัญชงบุกตลาดต่างประเทศ หนุนธุรกิจโตแข็งแกร่งในอนาคต
RBF ครึ่งหลังสดใส! มั่นใจรายได้ปี 64 โตเข้าเป้า 12% จากทุกธุรกิจหนุน-ลุยกัญชงเต็มสูบ พร้อมหวังส่งผลิตภัณฑ์สารสกัดกัญชงบุกตลาดต่างประเทศ หนุนธุรกิจแข็งแกร่งในอนาคต
15 ก.ย. 2564

ดร.สมชาย รัตนภูมิภิญโญ ประธานเจ้าหน้าที่บริหาร พร้อมด้วย พญ.จัณจิดา รัตนภูมิภิญโญ กรรมการบริษัท และนายสุรนาถ กิตติรัตนเดช ประธานเจ้าหน้าที่ฝ่ายบัญชีและการเงิน บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ร่วมให้ข้อมูลผลประกอบการไตรมาส 2 ปี 2564 และทิศทางธุรกิจครึ่งปีหลังกับนักวิเคราะห์ เพื่อสร้างความมั่นใจในการดำเนินงานของบริษัทฯ ในกิจกรรม Analyst Meeting ผ่านระบบออนไลน์
โดยผลการดำเนินงานประจำไตรมาส 2 ปี 2564 บริษัทฯ มีรายได้จากการขายและให้บริการ 788.35 ล้านบาท เพิ่มขึ้น 89.37 ล้านบาท หรือ 12.79% เมื่อเทียบกับช่วงเดียวกันของปีก่อน และมีกำไรสุทธิรวม 108.44 ล้านบาท ใกล้เคียงกับช่วงเดียวกันของปีก่อนส่วนแนวโน้มยอดขายในครึ่งปีหลัง 2564 มีทิศทางสูงขึ้นกว่าในครึ่งปีแรก จากยอดออเดอร์ที่สั่งซื้อส่วนประกอบอาหารและเครื่องดื่มของกลุ่มลูกค้า
ขณะที่การลงทุนในตลาดในอาเซียน RBF ยังคงเน้นการขยายตลาดในประเทศอินโดนีเซียและเวียดนาม โดยลูกค้าส่วนใหญ่อยู่ในเวียดนามซึ่งเป็นผู้ผลิตเพื่อการส่งออก ส่วนที่อินโดนิเซียโรงงานในขณะนี้ สามารถเดินเครื่องการผลิตได้เต็มกำลังแล้วและบริษัทฯ เตรียมก่อสร้างโรงงานเฟส 2 ขึ้น ในปี 2565
สำหรับผลิตภัณฑ์กัญชง หลังบริษัทฯได้รับใบอนุญาตโรงสกัดสาร CBD-THC รายแรกในประเทศไทยและเอเชียตะวันออกเฉียงใต้ รวมถึงใบอนุญาตผลิต (ปลูก) ยาเสพติดให้โทษในประเภท 5 เฉพาะกัญชง และใบอนุญาตสกัดน้ำมันจากเมล็ดกัญชง เมื่อเดือนกรกฎาคม 2564 บริษัทฯ ได้เริ่มเซ็นสัญญารับคำสั่งซื้อกับผู้ผลิตรายใหญ่แล้วและยังมีลูกค้ารายสำคัญอื่นๆที่อยู่ระหว่างการดำเนินการเซ็นสัญญากับบริษัทฯต่อเนื่องในทุกประเภทสินค้า ทั้งอาหาร, เครื่องดื่ม, สมุนไพร, อาหารเสริม ฯลฯ
ส่วนกรณีที่คณะกรรมการอาหารและยา หรือ อย. อนุญาตให้ใช้ CBD ได้สูงสุด 75 mg/k ถือว่าเป็นปริมาณที่เหมาะและเพียงพอที่จะทำให้เกิดการผ่อนคลาย ทั้งนี้ RBF วางเป้าหมายใน 3 ปีข้างหน้า เมื่อต้นทุนวัตถุดิบ (ราคาต้นกัญชง) ลดลง จะส่งออกผลิตภัณฑ์สารสกัดกัญชงออกสู่ตลาดต่างประเทศ
สำหรับการปลดล็อกพืชกระท่อม ออกจากบัญชียาเสพติดให้โทษ ประชาชนสามารถมีไว้ครอบครองและซื้อ-ขายได้นั้น บริษัทฯ อยู่ระหว่างการศึกษาข้อมูล หากตลาดมีความต้องการ บริษัทฯ ก็มีความพร้อมที่จะเดินหน้าธุรกิจดังกล่าวต่อไป เนื่องจากมีประสบการณ์ในฐานะผู้ผลิตสารปรุงแต่งมาก่อนและมีโรงสกัดที่พร้อม
อย่างไรก็ตาม แม้จะเกิดการแพร่ระบาดของเชื้อไวรัสโควิด-19 ระลอกใหม่ บริษัทฯ ยังมั่นใจว่ารายได้ในปี 2564 จะยังคงเติบโตตามเป้า 10-12% จากยอดออเดอร์สั่งซื้อส่วนประกอบอาหารและเครื่องดื่ม, รายได้จากธุรกิจธุรกิจกัญชง ที่ทยอยรับรู้รายได้ช่วงปลายไตรมาส 4/2564 หรือในต้นปี 2565